F1-legende Niki Lauda sterfDie legendariese renjaer Niki Lauda (70). (Foto: Facebook) Die driemalige Formule 1-wêreldkampioen Niki Lauda is dood in die ouderdom van 70. Die BBC berig Lauda het nege maande gelede ŉ longoorplanting ondergaan. Die legendariese Oostenryker het in 1975 die titel vir Ferrari verower en het dit in 1977 en 1984 ook vir McLaren gedoen. Die BBC berig Lauda word waarskynlik die beste onthou vir sy verstommende herstel en terugkeer tot die sport nadat hy tydens ŉ ongeluk in 1976 by die Duitse Grand Prix sleg verbrand het. Lauda het volgens sy familie Maandag “vreedsaam gesterf”. Ná sy loopbaan as renjaer was Lauda ook ŉ lugredery-entrepreneur, maar meer onlangs het hy ŉ nie-uitvoerende voorsitter van Mercedes se Formule 1-span geword. Hy het ook ŉ groot rol gespeel om te verseker die Britse jaer Lewis Hamilton sluit by die span aan. Hamilton het reeds vyf wêreldkampioenskappe gewen. Lauda se “sonderlinge prestasies as ŉ atleet en entrepreneur is en sal onvergeetlik bly. Sy onblusbare lus vir aksie, sy reguit manier en sy dapperheid bly ŉ voorbeeld en ŉ standaard vir ons almal,” het ŉ verklaring van sy familie gelui. In Augustus 1976, slegs ŉ jaar nadat Lauda sy eerste titel ingepalm het, het hy derdegraadse brandwonde aan sy kop en gesig opgedoen en giftige gasse ingeasem en sy longe beskadig nadat sy motor by Nürburgring in vlamme opgegaan het. In die hospitaal is gevrees dat hy op sy sterfbed is, maar Lauda het wonderbaarlik herstel en was 40 dae later, nog in verbande, weer terug op die renbaan, berig BBC. Die voormalige Britse F1-kampioen Jenson Button het Lauda ŉ “legende” genoem, terwyl McLaren gesê het Lauda sal in die geskiedenis opgeneem word.